Pattayalla parhaillaan lomaileva iskelmätähti Jari Sillanpää sai kesällä diagnoosin vakavasta sairaudesta. Mies sairastaa Hortonin syndroomaa eli sarjoittaista päänsärkyä.

Tautia kuvaillaan pahimmaksi kivuksi, jota ihminen voi kokea. Sitä kutsutaan myös ”itsemurhapäänsäryksi”, sillä jotkut taudista kärsineet ovat riistäneet itseltään hengen sietämättömän kivun takia. Naiset ovat kuvanneet kipua synnytyskipujakin pahemmaksi.

Horton-kipu on kolmoishermosärkyä, eikä tavallisista tulehduskipulääkkeistä tai edes vahvoista, morfiinin sukuisista kipulääkkeistä ole hyötyä säryn hoidossa.

Parantumaton sairaus

Hortoniin ei ole olemassa omaa lääkitystä, vaan oireita pyritään helpottamaan muihin sairauksiin tarkoitetuilla lääkkeillä. Joitakin potilaita auttaa happi, toisia taas tietyt migreenilääkkeet tai raskaat kortisonikuurit.

Myös suurien D-vitamiiniannosten on raportoitu pitävän kohtauksia kurissa.

Estolääkkeinä Horton-potilaille on kokeiltu jopa satoja lääkkeitä, mutta tähän mennessä yhdenkään Horton-potilaan ei tiedetä parantuneen lääketieteellisin keinoin. Särkyjaksoja on ehkä saatu harvennettua ja kipukohtauksia keskeytettyä, mutta sairaus itsessään on parantumaton.

"Bustauksesta" apua?

Tuhannet potilaat Suomessa ja maailmalla ovat kuitenkin löytäneet apua tryptamiineista. Niitä ovat muun muassa taikasienien sisältämä psilosybiini sekä LSD, mutta niiden laittomuus on tehnyt vaihtoehtohoidoista arveluttavia.

Kansainvälisissä potilasyhteisöissä tryptamiinihoitoa kutsutaan bustaamiseksi. Kyseisessä vaihtoehtohoidossa tryptamiineja nautitaan niin pieni annos, ettei potilas saa aineesta päihdyttävää vaikutusta.

Bustaaminenkaan ei siis paranna sairautta, mutta katkaisee usein kipusarjan. Suuret potilasryhmät ovat myös pitäneet taudin kokonaan poissa nauttimalla pieniä tryptamiiniannoksia ennaltaehkäisevästi muutaman kuukauden välein.

LSD-johdannainen tulossa

Markkinoille on pitkään ollut tulossa BOL-148-niminen valmiste, joka on LSD-johdannainen lääke ilman psykedeelisiä vaikutuksia.

Uuden lääkkeen saaminen markkinoille on kuitenkin vaikeaa rahoitusvaikeuksien vuoksi.

Tryptamiinihoitojen tutkimuksessa on kunnostautunut erityisesti yhdysvaltalainen John Hopkins University.